Jurgen Klopp kuntent bl-akkwist ta' Ibrahima Konate minn Liverpool Jurgen Klopp żvela li ilu ammiratur ta' Ibrhaima Konate liema player iffirma mar-Reds għal ħames snin għas-somma ta' £36 miljun u tkellem dwar il-'potenzjal massiv' taż-żagħżugħ ta' 22 sena wara li nhar il-Ġimgħa ġie kkonfermat it-trasferiment tiegħu mingħand RB Leipzig. Klopp ammetta li kien vitali li jsaħħu d-difiża dan is-sajf wara li weġġgħu fit-tul players bħal Virgil van Dijk, Joe Gomez u Joel Matip matul l-istaġun li għadda. Numru ta' difensuri ċentrali ġew ikkunsidrati qabel ma Liverpool għamlu offerta għal Konate, li ngħaqad magħhom b'kuntratt fit-tul, hekk kif finalment Klopp kiseb lill-player li xtaq. Il-manager ta' Liverpool ilu jsegwi lil Konate mill-bidu tal-karriera tiegħu ma' Sochaux, fejn qatta' tliet snin qabel ingħaqad ma' Leipzig fl-2017. Għalkemm Klopp iqis lill-player internazzjonali ta' Franza ta' taħt il-21 sena bħala parti importanti mill-futur tal-club, huwa jemmen ukoll li Konate għandu l-ħiliet u l-kapaċitajiet kollha biex jidħol direttament fl-ewwel team u jifforma sħubija formidabbli mad-difensur ċentrali tal-ewwel għażla van Dijk . "Ninsab tassew kuntent li stajna nżidu player tal-kwalità ta' Ibrahima mal-iskwadra tagħna u huwa xi ħadd li ammirajt għal żmien twil, minn meta l-ewwel rajt il-potenzjal tiegħu meta kien ma' Sochaux," qal Klopp. 'Wara l-problemi li kellna bl-injuries fil-pożizzjoni taċ-ċentru tad-difiża matul l-istaġun li għadda, m'hemmx dubju li kien ċar li dan kien dipartiment li kellna bżonn insaħħu – imma l-ewwel irrid ngħid grazzi u prosit għax-xogħol inkredibbli li għamlu Nat Phillips, Rhys Williams u Ozan Kabak.'